Bale nasjonalpark

Soner

Nasjonalparken deles gjerne inn i tre (av og til fem) store soner:
Gaysaydalen er et gressbevokst slettelandskap som omfatter en sentral, bred dal som strekker seg mellom høye fjell i en høyde over havet på mellom 3 000 og 3 550 meter. Den sørlige ryggen av Gaysay, som forøvrig er relativt tørr, er i hovedsak dekket av Juniperus procera (østafrikansk einer), som er en nasjonalt beskyttet sort. Den relativt våte nordlige ryggen er for en stor del dekket av Hagenia abyssinica og Hypericum revolutum. Dalbunnen domineres av av arter i slektene Artemisia, Helichrysum, Ferula og Kniphofia.
Sanettiplatået utgjør den sentrale delen av nasjonalparken og ligger på mellom 2 800 (i nord) og 4 377 moh (i sør, Tullu Dimtuu), noe som inkluderer mesteparten av den afroalpine sonen. De nordlige delene av platået domineres av ulike sorter Juniperus (einer), og Hagenia og Hypericum i høyder mellom 3 350 og 3 500 moh. Områder som ligger mellom 3 550 og 4 000 moh er dekket av Erica-arter (poselyngslekta) langs ryggene og Helichrysum moorland i dalene. De flate fjelltoppene er dekket av Helichrysum moorland med innslag av Lobelia. Mye av Sanettiplatået ligger mer enn 4 000 moh.
Harennaskogen er den største naturlige skogen som er igjen i Etiopia, en av få i hele Afrika. Den ligger i den sørlige sonen og strekker seg mellom 39°-40°Ø og 6°-7°N. Mot sør faller terrenget bratt. I løpet av kun 8 km fra tregrensen på cirka 3 200 moh til omkring 2 000 moh, noe som skaper en dramatisk endring i både faunaen og floraen. I dette området finnes både bambusskog og tåkeskog.

Endemisme og biologisk mangfold

Balefjellenes økosystem og mangfold av habitater er et internasjonalt anerkjent sentrum for endemisme og biologisk mangfold. En fjerdepart av pattedyrene og cirka 6 prosent av fuglene er stedegne. I tillegg til et ukjent antall stedegne amfibier og omkring 14 prosent av Etiopias stedegne plantearter. Nasjonalparken er blant annet hjem for mer enn 1 300 blomstrende plantearter, hvorav 163 er stedegne for Etiopia og 23 for nasjonalparken alene.
I Bale nasjonalpark finner man blant annet hele verdens populasjon av kjemperotrotter (Tachyoryctes macrocephalus), verdens største populasjon av etiopisk ulv (Canis simensis), nå regnet som verdens mest sjeldne hundedyr, og den stedegne fjellnyalaen (Tragelaphus buxtoni), for å nevne noen.
Balefjellene er dessuten ramme for cirka 40 prosent av de omkring tusen medisinplantene som kommer fra Etiopia, samt det største gjenværende naturlige habitatet for ville kaffeplanter (Coffea arabica). Omkring halvparten av nasjonalparken består av afromontane skoger, inkludert tåkeskog og fuktig tropisk lauvfellende skog.

Trusler

I Baleregionen bor det omkring 1,5 millioner mennesker, hvorav flertallet tilhører Oromofolket. Innenfor nasjonalparkens grenser bor det omkring 40 000 mennesker, som for det meste livnærer seg av landbruk og husdyrhold. Stadig flere flytter også til nasjonalparken og nytt land dyrkes opp, noe som utgjør en stor trussel for både planter og dyr. Oppdyrking av nytt land skjer helt opp mot 3 800 moh. Folk og buskap bidrar dessuten til både forurensning og spredning av alvorlige sykdommer, som for eksempel rabies og valpesyke.